กระทรวงการคลัง ประกาศผลการลงทะเบียนเพื่อรับบัตรสวัสดิการแห่งรัฐเพิ่มเติม ภายใต้โครงการไทยนิยมยั่งยืน 3.1 ล้านคน
กระทรวงการคลัง ประกาศผลการลงทะเบียนเพื่อรับบัตรสวัสดิการแห่งรัฐเพิ่มเติม ภายใต้โครงการไทยนิยมยั่งยืน มีผู้ผ่านคุณสมบัติรับบัตร 3.1 ล้านคน จากจำนวนผู้มาลงทะเบียนเพิ่มเติม 4.5 ล้านคน

นายลวรณ แสงสนิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า ตามที่รัฐบาลได้มีการเปิดการลงทะเบียนเพื่อสวัสดิการแห่งรัฐเพิ่มเติมภายใต้โครงการไทยนิยมยั่งยืน ใน 4 กลุ่ม ประกอบด้วยผู้พิการ ผู้สูงอายุ ผู้ป่วยติดเตียง และผู้ที่ไม่สามารถเดินทางมาลงทะเบียนได้ในปี 2560 เบื้องต้นทีมไทยนิยมยั่งยืนของกระทรวงมหาดไทยได้เป็นหน่วยงานผู้รับลงทะเบียนระหว่างวันที่ 15 พฤษภาคมถึงวันที่ 30 มิถุนายนที่ผ่านมา พบว่า มีผู้ลงทะเบียนในการลงทะเบียนเพิ่มเติมจำนวน 4.5 ล้านคน โดยจากการตรวจสอบคุณสมบัติของกระทรวงการคลังแล้ว พบผู้ผ่านคุณสมบัติและได้รับสิทธิ์ในจำนวนนี้ 3.1 ล้านคน หรือคิดเป็นร้อยละ 68 ของผู้ที่มาลงทะเบียนทั้งหมด ดังนั้นเมื่อรวมจำนวนของผู้ผ่านคุณสมบัติ กับจำนวนของผู้ที่ถือบัตรสวัสดิการแห่งรัฐแล้วในปัจจุบัน 11.4 ล้านคน ทั้งหมดจะมีจำนวนรวม 14.5 ล้านคน

สำหรับผู้ที่ผ่านคุณสมบัติลงทะเบียนเพิ่มเติมรับบัตรสวัสดิการแห่งรัฐ 3.1 ล้านคน สามารถตรวจสอบรายชื่อได้ตั้งแต่วันนี้(16 พ.ย.)เป็นต้นไป ผ่านทางเว็บไซต์ www.epayment.go.th และหมายเลข call center ของทั้ง 3 หน่วยงานคือ ทีมไทยนิยมยั่งยืน กระทรวงมหาดไทย กรมบัญชีกลาง และสำนักงานเศรษฐกิจการคลังกระทรวงการคลัง โดยผู้ได้รับสิทธิ์จะสามารถรับบัตรฯจากทีมไทยนิยมยั่งยืนในพื้นที่ได้ช่วงกลางเดือนธันวาคมนี้ และสามารถเริ่มใช้บัตรได้ตั้งแต่วันที่ 1 มกราคม 2562 เป็นต้นไป ส่วนผู้ที่ไม่ผ่านสิทธิ์สามารถแจ้งความประสงค์เพื่อขออุทธรณ์ได้ระหว่างวันที่ 16 ถึงวันที่ 30 พฤศจิกายนนี้